b'\n_START_ARTICLE_\nGao Xingjian\n_START_SECTION_\nBiografia\n_START_PARAGRAPH_\nVa n\xc3\xa9ixer el 4 de gener del 1940 a la ciutat de Ganzhou, poblaci\xc3\xb3 situada a la prov\xc3\xadncia de Jiangxi. Va estudiar franc\xc3\xa8s a la Universitat de Pequ\xc3\xadn, i despr\xc3\xa9s de llicenciar-se va treballar com a traductor d\'aquest idioma._NEWLINE_El 1987, s\'exili\xc3\xa0 a Fran\xc3\xa7a perseguit per la censura del govern xin\xc3\xa8s, pa\xc3\xads al qual no ha retornat, i l\'any 1998 aconsegu\xc3\xad la nacionalitat francesa.\n_START_SECTION_\nObra liter\xc3\xa0ria\n_START_PARAGRAPH_\nLa seva obra reflecteix influ\xc3\xa8ncies del modernisme, el teatre de l\'absurd i la gran narrativa realista del segle\xc2\xa0xix, i compr\xc3\xa8n tant el teatre com la poesia o la prosa, si b\xc3\xa9 la seva fama mundial es deu sobretot a la novel\xc2\xb7la La muntanya de l\'\xc3\xa0nima, narraci\xc3\xb3 d\'un viatge per la Xina descrita amb gran lirisme._NEWLINE_A la d\xc3\xa8cada del 1980, va ser contractat com a guionista del Teatre Popular de les Arts de Pequ\xc3\xadn, on el 1982 es va representar la seva primera obra, El senyal d\'alarma, escrita en col\xc2\xb7laboraci\xc3\xb3 amb Liu Huiyuan. La seva segona obra, L\'estaci\xc3\xb3 d\'autobusos, es va estrenar el 1983 i, en la representaci\xc3\xb3, aquesta obra seguia una pe\xc3\xa7a curta de Lu Xun, el protagonista de la qual acabava posant-se en la cua d\'una parada d\'autobusos, enlla\xc3\xa7ant aix\xc3\xad les dues obres. Aquesta obra, la m\xc3\xa9s famosa de les seves composicions per a teatre, t\xc3\xa9 certes similituds amb Tot esperant Godot de Samuel Beckett, amb un toc de darwinisme social._NEWLINE_La "Campanya contra la Contaminaci\xc3\xb3 Intel\xc2\xb7lectual" empresa pel govern xin\xc3\xa8s a mitjans de la d\xc3\xa8cada del 1980 li va causar problemes amb la censura, i l\'estrena de la seva tercera obra, L\'home salvatge, es va posposar fins al 1985. A partir del 1986, es va prohibir la representaci\xc3\xb3 de les seves obres noves, i s\'exili\xc3\xa0 a Fran\xc3\xa7a l\'any seg\xc3\xbcent._NEWLINE_L\'any 2000, fou guardonat amb el Premi Nobel de Literatura per una obra de validesa universal, de penetracions amargues i d\'enginy ling\xc3\xbc\xc3\xadstic, que ha obert nous camins a la novel\xc2\xb7la i al drama xin\xc3\xa8s, i \xc3\xa9s el primer autor en llengua xinesa a rebre aquesta distinci\xc3\xb3. Les autoritats de Pequ\xc3\xadn rebutjaren la concessi\xc3\xb3 del Premi Nobel a aquest autor, al qual qualifiquen de "p\xc3\xa8ssim escriptor".'